છેલ્લા ૨૪ વર્ષોથી પાકિસ્તાનની જેલમાં જાસૂસીના આરોપમાં બંધ અમદાવાદના ચાંદલોડિયા વિસ્તારના કુલદીપ તિવારીની બહેનને સરકારી નોકરી આપવા હાઇકોર્ટે કેન્દ્ર સરકારને હુકમ કર્યો છે. હાઇકોર્ટના જસ્ટિસ એમ.આર. શાહ અને જસ્ટિસ એ.વાય. કોગજેની ખંડપીઠે એક અતિ મહત્વપૂર્ણ ચુકાદો આપ્યો છે. આ કેસમાં અરજદાર રેખા તિવારી(કુલદીપની બહેન)એ વળતરની માગ કરી હતી. જેમાં જસ્ટિસ શાહની ખંડપીઠે માનવીય અભિગમ દર્શાવતાં કેસના સંજોગોને અસામાન્ય હોવાનું અવલોકન કરતાં રેખા તિવારીને એક મહિનાની અંદર તેની શૈક્ષણિક લાયકાતને ધ્યાનમાં લઇ સરકારી નોકરી આપવા માટેનો હુકમ કેન્દ્ર સરકારને કર્યો છે. પાકિસ્તાનની કાળી અંધારી જેલમાં ક્ષણેક્ષણે રિબાતા કેદી અને તેના વિરહમાં ઝૂરતાં કુટુંબની વેદના દર્શાવતી ફિલ્મ ‘સરબજીત’ જેવી જ અમદાવાદના ભાઇ-બહેનની રિયલ લાઇફ સ્ટોરી આ કેસના સંદર્ભમાં પણ અંશત: બંધ બેસે છે.